Alaska: SA man aangekla van tweede moord | Netwerk24
Deur Dawie Boonzaaier 20 Oktober 2019 10:12
Brian Smith tydens sy eerste hofverskyning. Foto: AP
Brian Steven Smith (48), oorspronklik van Queenstown in die Oos-Kaap, het volgens die polisie in Anchorage, waar hy sedert 2013 woon, erken hy het nog ’n vrou van Alaska doodgeskiet. Smith, wat verlede maand Amerikaanse burgerskap verkry het, staan nou tereg op die moord van Veronica Abouchuk (52), sowel as die moord op Kathleen Henry (32).
Volgens hofstukke het Smith op 8 Oktober, kort nadat hy in hegtenis geneem is vir die moord op Henry, erken dat hy in 2017 of 2018 nog ’n vrou doodgeskiet het. Hy het vir die polisie gesê waar haar lyk is.
Speurders het vir Smith foto’s van Abouchuk gewys, waarna hy erken het dat hy haar geskiet het. Abouchuk was haweloos en haar familie het haar in Junie 2018 laas gesien.
Smith is aanvanklik verlede week vir Henry se moord in hegtenis geneem nadat iemand ’n geheuekaart in ’n straat in Anchorage opgetel het. Op die kaart was foto’s en video’s van ’n moord op ’n vrou wat deur die polisie as Henry geïdentifiseer is. Speurwerk het die polisie na Smith gelei.
Meer oor: Brian Steven Smith | Anchorage | Moord
SA’ner in Alaska van nog ’n moord aangekla
Alaska-verdagte se internetspoor
Alaska-moord: SA verdagte glo ’n ‘stil ou’